b'\n_START_ARTICLE_\nJ\xc3\xa1chymov\n_START_SECTION_\nKaivostoiminta ja rahat\n_START_PARAGRAPH_\n1500-luvun alussa Joachimsthalista l\xc3\xb6ydettiin hopeaa. T\xc3\xa4m\xc3\xa4n arvokkaan esiintym\xc3\xa4n hyv\xc3\xa4ksik\xc3\xa4ytt\xc3\xb6 sai paikkakunnan nopeasti kasvamaan, ja Schlickin herttuat, joiden omistuksiin seutu kuului, tulivat B\xc3\xb6\xc3\xb6min rikkaimpiin kuuluvaksi aatelissuvuksi. Schlickin herttuat ryhtyiv\xc3\xa4t ly\xc3\xb6m\xc3\xa4\xc3\xa4n hopearahoja, joista k\xc3\xa4ytettiin paikkakunnan mukaan nimityst\xc3\xa4 Joachimsthaler.  T\xc3\xa4st\xc3\xa4 nimest\xc3\xa4 ovat per\xc3\xa4isin my\xc3\xb6hemmin muuallakin k\xc3\xa4ytt\xc3\xb6\xc3\xb6n tulleet rahayksik\xc3\xb6iden nimet talari, taaleri ja dollari.\n_START_SECTION_\nHistoria\n_START_PARAGRAPH_\nUskonpuhdistus alkoi 1523.  Schmalkaldenin sodassa (1546\xe2\x80\x931547) Saksi miehitti joksikin ajaksi Joachimsthalin. Kun vuonna 1621 vastauskonpuhdistus palautti kaupunkiin katolisen uskon, monet protestantit kaupungista ja sen l\xc3\xa4heisyydest\xc3\xa4 pakenivat Saksiin._NEWLINE_1800-luvulla kaupunki oli paikallishallinnon (Bezirkshauptmannschaft) keskus, ja siell\xc3\xa4 toimivat viranomaiset, joiden vastuualueeseen kuului kaivostoiminta ja raudan tuotanto. Kaivostoiminta oli edelleen merkitt\xc3\xa4v\xc3\xa4\xc3\xa4. Sit\xc3\xa4 yll\xc3\xa4pitiv\xc3\xa4t sek\xc3\xa4 valtiolliset ett\xc3\xa4 yksityiset yhti\xc3\xb6t. Vuonna 1885 alueen kaivoksista saatiin 11,35 tonnia hopeaa sek\xc3\xa4 lis\xc3\xa4ksi nikkeli-, vismutti- ja uraanimalmia. Uraani l\xc3\xb6ydettiinkin ensimm\xc3\xa4iseksi juuri Joachimsthalin pikiv\xc3\xa4lkkeest\xc3\xa4, samoin kuin my\xc3\xb6hemmin radium. Radiumin l\xc3\xb6ysi 1800-luvun lopussa Marie Curie, joka sai sit\xc3\xa4 eristetyksi pienen m\xc3\xa4\xc3\xa4r\xc3\xa4n analysoimalla useita tonneja Joachimsthalin pikiv\xc3\xa4lkett\xc3\xa4. Ensimm\xc3\xa4iseen maailmansotaan saakka Joachimsthalissa oli maailman ainoa toiminnassa oleva uraanikaivos. Ydinenergiaa tuolloin ei tosin viel\xc3\xa4 tunnettu, mutta er\xc3\xa4it\xc3\xa4 uraaniyhdisteit\xc3\xa4 k\xc3\xa4ytettiin v\xc3\xa4riaineina. Kaivoksen arvokkaimmaksi tuotteeksi tuli kuitenkin tuohon aikaan suoranaisena ihmeaineena pidetty radium._NEWLINE_Paikkakunnalla oli 1800-luvulla muutakin teollisuutta, muun muassa suuri tupakkatehdas. Maaliskuun 31. p\xc3\xa4iv\xc3\xa4n\xc3\xa4 1873 l\xc3\xa4hes koko kaupunki paloi._NEWLINE_Ensimm\xc3\xa4isen maailmansodan j\xc3\xa4lkeen kaupunki tuli kuulumaan T\xc5\xa1ekkoslovakiaan. Se sijaitsi kuitenkin saksankielisill\xc3\xa4 sudeettialueilla, jotka vuonna 1938 M\xc3\xbcnchenin sopimuksella liitettiin Saksaan.\n_START_SECTION_\nNykyaika\n_START_PARAGRAPH_\nToisen maailmansodan j\xc3\xa4lkeen alue palautettiin T\xc5\xa1ekkoslovakialle, ja saksalaisv\xc3\xa4est\xc3\xb6 karkotettiin. Kaupungin nimi muutettiin t\xc5\xa1ekinkieliseen muotoon J\xc3\xa1chymov._NEWLINE_Sen j\xc3\xa4lkeen kun kommunistit olivat tulleet valtaan vuonna 1948, paikkakunnalle perustettiin suuri vankila poliittisia vankeja varten. Uusien vallanpit\xc3\xa4jien vastustajat joutuivat pakkot\xc3\xb6ihin uraanikaivoksiin ankarissa oloissa, niin ett\xc3\xa4 heid\xc3\xa4n keskim\xc3\xa4\xc3\xa4r\xc3\xa4inen elinik\xc3\xa4ns\xc3\xa4 tuona aikana oli 42 vuotta._NEWLINE_Uraanikaivostoiminta lopetettiin vuonna 1964. Radioaktiivisia kuumia l\xc3\xa4hteit\xc3\xa4, jotka ovat syntyneet entisten uraanikaivosten paikalle, k\xc3\xa4ytet\xc3\xa4\xc3\xa4n l\xc3\xa4\xc3\xa4k\xc3\xa4rin valvonnassa hermostollisten ja reumaattisten sairauksien hoitoon.'